Πέθανε ο σταρ του ελληνικού σινεμά Φαίδων Γεωργίτσης, σε ηλικία 80 ετών.

Ο Φαίδων Γεωργίτσης, που πρωταγωνίστησε σε πολλές δημοφιλείς ταινίες της δεκαετίας του 1960, έδινε για χρόνια μάχη με τον καρκίνο και πέθανε το πρωί της Παρασκευής.

Σύμφωνα με τις πρώτες πληροφορίες, η κηδεία του θα γίνει το μεσημέρι του Σαββάτου στις 12:30 στο Νεκροταφείο Νέας Σμύρνης.

Ο Φαίδων Γεωργίτσης πρωταγωνιστής σε πολλές ταινίες του ελληνικού σινεμά και ένα από τα πολλά αστέρια της Φίνος Φιλμς, γεννήθηκε στην Αθήνα 21 Ιανουαρίου 1939.

Όταν ήταν νεαρός, πολλοί τον χαρακτήριζαν σαν τον «Έλληνα Τζέιμς Ντιν» αν και ο ίδιος δήλωνε πως ήταν θαυμαστής του Μάρλον Μπράντο. Στον ελληνικό κινηματογράφο καθιερώθηκε ως ζεν πρεμιέ και στη συνέχεια αναδείχθηκε μεταξύ των σημαντικών πρωταγωνιστών της εποχής.

Σπούδασε στις Δραματικές Σχολές των Καρόλου Κουν, Χρήστου Βλαχιώτη, Πέλου Κατσέλη. Πρώτη του εμφάνιση στον κινηματογράφο ήταν στην ταινία «Ποτέ την Κυριακή» του Ζιλ Ντασέντο 1960, αλλά σύντομα ξεχώρισε και αναδείχθηκε σε μεγάλο σταρ της εποχής.

Φαίδων Γεωργιτσης και Ζωή Λάσκαρη

Έγινε δημοφιλής μέσα από τις ταινίες-μιούζικαλ της Φίνος Φιλμς σε σκηνοθεσία Γιάννη Δαλιανίδη, με συμπρωταγωνιστές τη Ζωή Λάσκαρη, τη Μαίρη Χρονοπούλου, τον Κώστα Βουτσά, τη Μάρθα Καραγιάννη κ.ά.

Στο θέατρο, έχει συνεργαστεί με το Θέατρο Τέχνης του Κουν, αλλά και με το Κρατικό Θέατρο Βορείου Ελλάδος και το Μ. Βολανάκη.



Στην τηλεόραση εμφανίστηκε για πρώτη φορά το 1972 στη σειρά "Κόκκινο δαχτυλίδι", ενώ έγινε πάλι δημοφιλής τη δεκαετία του '90 μέσα από τις καθημερινές τηλεοπτικές σειρές "Καλημέρα Ζωή" και "Λάμψη" του Νίκου Φώσκολου.

Έχει επίσης ασχοληθεί με τη σκηνοθεσία σε θεατρικά και σε κινηματογραφικά έργα.



Ήταν παντρεμένος με την ηθοποιό Μπέτυ Αρβανίτη και εν συνεχεία παντρεύτηκε την Μπέτσυ, με την οποία έχει δυο παιδιά, τον Ραφαέλο και την Μαρίζα. Το ζευγάρι έχει δημιουργήσει τον δικό του θεατρικό θίασο, ο οποίος εδρεύει στο Κορωπί, και με τον οποίο ασχολείται τα τελευταία χρόνια.

Ο Φαίδων Γεωργίτσης είχε πρωταγωνιστικό ρόλο στις ταινίες «Μια κυρία στα μπουζούκια», «Οι θαλασσιές οι χάντρες», «Το χώμα βάφτηκε κόκκινο», «Γάμος αλά ελληνικά», «Τα κόκκινα φανάρια», «Νύχτα γάμου», «Γοργόνες και μάγκες» . Τελευταία του ταινία ήταν «Ο γιος του Τσάρλι», το 2008.

Απόσπασμα από την ταινία «Γοργόνες και Μάγκες»:

Η διάσημη σκηνή με το μουστάκι από την ταινία «Οι θαλασσιές οι χάντρες»: